ToekomsVenster: God stuur jou(Foto: @awmleer/Unsplash) “Toe het ek die Here hoor vra: ‘Wie kan Ek stuur? Wie sal ons boodskapper wees?’ Ek het geantwoord: ‘Hier is ek! Stuur my!’ Toe het die Here gesê…” − Jesaja 6:8-9 (AFR83) Dit is my buitengewone voorreg om hierdie dagstukkies te skryf en ek is so dankbaar vir die geleentheid. Dit is vir my ŉ geleentheid vir groei en ek is altyd weer en weer verbaas oor wat die Here in ŉ mens se hart plaas. Dankie dat jy dit lees, daarna luister en waar dit van toepassing is jou lewe daarvolgens inrig. Dit is die Heilige Gees wat ons in staat stel om Godvrugtige lewens te leef. Hy doen dit met oorgawe en stel ons nooit teleur nie. Die dagstukkies wat ek versorg is uiteraard maar een van vele wat daagliks by jou afgelewer word. Jy kan egter ŉ medewerker word, ŉ draer van die Goeie Nuus deur dit wat jy lees en luister met iemand anders te deel. Ek onthou dat tydens ŉ besoek aan Israel dit my opgeval het dat die Dooie See ŉ invloei het, maar geen uitvloei nie. Die water is so ellendig sout dat letterlik geen lewe daarin voorkom nie. Dat dit vir ŉ vermaaklike besoek sorg, is inderdaad so. Die dryf op die water, sonder enige ander ondersteuning, sorg vir baie pret. As jy klaar baljaar het moet jy egter ŉ goeie varswater stort neem ten einde van die sout wat aan jou kleef, ontslae te raak. Toegegee, die Dooie See is ryk aan minerale maar, kom ons laat dit eenkant terwille van die oproep wat ek met jou wil deel. Christene is uitsonderlike mense. Nie belangriker as enigiemand anders nie, maar uitsonderlik. Immers, hulle deel ŉ gemeenskaplike ervaring, redding uit sonde nood en bevryding van ŉ ewigheid sonder God. Kru gestel is alle mense op pad na ŉ ewige verderf – die realiteit daarvan ontstel geweldig – totdat die Seun toegelaat word om jou lewe om te keer. Ons het ŉ verantwoordelikheid om ander op ŉ bedagsame wyse te begelei tot die ontdekking dat Jesus die weg, die waarheid, en die lewe is. Deel hierdie dagstukkies met iemand en word ŉ medewerker. Dit is ŉ goeie begin.